ჯონ ჯეიმზ ოდიუბონი
ჯონ ჯეიმზ ოდიუბონი (ინგლ. John James Audubon; დ. 26 აპრილი, 1785, სან-დომინგო, ახლანდ. ჰაიტი — გ. 27 იანვარი, 1851, ნიუ-იორკი) — ამერიკელი ნატურალისტი, ორნითოლოგი, მხატვარ-ანიმალისტი. თითქმის 12 წლის მანძილზე იკვლევდა ფრინველებს მთელი ამერიკის ტერიტორიაზე და კლავდა მათ, რათა შემდეგ დაეხატა. მრავალწლიანი მუშაობის შედეგი გახდა ნაშრომი „ამერიკის ფრინველები“ („Birds of America“, 1827–1838) — დიდი ზომის (ესტამპი 99×66 სმ) ხუთი ჩინებული ალბომი, რომელიც მოიცავს 500 სხვადასხვა სახეობის ფრინველის 1000-ზე მეტ გამოსახულებას. მოგვიანებით ამ გამოცემის ბაზაზე ოდიუბონმა სხვა თანაავტორებთან ერთად მოამზადა ამერიკის ფრინველებზე მიძღვნილი სხვა თანამდევი ნაშრომები („ორნითოლოგიური ბიოგრაფია“, „ამერიკის ფრინველთა მიმოხილვა“, „ამერიკის ფრინველები“ — 1844 წელს შესრულებული 7-ტომეული), აგრეთვე წიგნი „ჩრდილოეთ ამერიკის ცოცხლადმშობი ოთხფეხიანები“ 3 ტომად. მის სახელს ატარებს გარემოსდაცვითი ორგანიზაცია „ოდიუბონის ეროვნული საზოგადოება“.